Na temelju članka 10. stavka 3., 4. i 5. Zakona o trgovini NN 87/08, 96/08, 116/08, 76/09, 114/11, 68/13, 30/14, 32/19, 98/19, 32/20, 33/23) i članka 30. Statuta Općine Štrigova („Službeni glasnik Međimurske županije“ br. 5/21.), Općinsko vijeće Općine Štrigova na svojoj 14. sjednici, održanoj 19. prosinca 2023. godine, donosi 31/23

**ODLUKU**

**o prodaji robe izvan prodavaonicama na području Općine Štrigova**

1. **OPĆE ODREDBE**

Članak 1.

Ovom Odlukom određuju se mjesta (lokacije) na području Općine Štrigova na kojima se može obavljati prodaja robe izvan prodavaonica, uvjeti prodaje, te propisuje vanjski izgled prodajnog objekta.

Pod prodajom robe izvan prodavaonica u smislu ove Odluke smatra se prodaja robe na štandovima i klupama izvan tržnice na malo, prodaja putem kioska, prodaja putem automata, prodaja iz posebno uređenog i opremljenog vozila i prigodna prodaja (u daljnjem tekstu: prodaja izvan prodavaonice).

Članak 2.

Prodaja robe izvan prodavaonice može se vršiti na površinama koje se vode kao javne površine, a koje su ovom Odlukom određene za predmetnu namjenu, te na drugim površinama (privatnom ili drugom zemljištu) koje imaju pristup s javno-prometne površine na temelju odobrenja vlasnika zemljišta i uz suglasnost Jedinstvenog upravnog odjela Općine Štrigova (u daljnjem tekstu: Jedinstveni upravni odjel).

Prodaja robe izvan prodavaonica u smislu ove Odluke mora se obavljati tako da ne ugrožava sigurnost kretanja pješaka, odvijanja prometa, oštećivanja javnih i prometnih površina i sl.

Na području Općine Štrigova, prodaja na malo izvan trgovine može se obavljati i na druge načine propisane posebnim zakonom kojim se uređuje trgovina, time da takvi načini obavljanja trgovine ne podliježu odredbama ove Odluke.

Na način predviđen člankom 1. stavak 2., ne može se prodavati roba ako je takav način prodaje zabranjen posebnim propisima.

Članak 3.

Trgovinu na malo izvan prodavaonica na području Općine Štrigova mogu obavljati:

* trgovac kao pravna ili fizička osoba registrirana za obavljanje kupnje i prodaje robe i/ili pružanja usluga u trgovini,
* proizvođači poljoprivrednih proizvoda upisani u Upisnik poljoprivrednih gospodarstava za prodaju vlastitih proizvoda,
* pravna ili fizička osoba koja nema obvezu upisa u Upisnik dobavljača sadnog materijala u skladu s posebnim propisima, kada prodaje poljoprivredni sadni materijal,
* pravna ili fizička osoba upisana u Upisnik šumoposjednika kada prodaje šumske proizvode u skladu s posebnim propisima,
* pravna ili fizička osoba registrirana za obavljanje proizvodne djelatnosti koja prodaje na malo svoje proizvode, pravne osobe (udruge, zadruge, ustanove i slično) koje prema posebnim propisima radi ostvarivanja svojih ciljeva, a sukladno odredbama statuta ili drugih općih akata prodaju svoje proizvode na malo,
* druge pravne i fizičke osobe određene mjerodavnim zakonom.

Pravne i fizičke osobe navedene u stavku 1. ovog članka ovlaštene su obavljati trgovinu na malo izvan prodavaonica na području Općine Štrigova ako ispunjavaju sve uvjete određene mjerodavnim zakonom kojim se uređuje trgovina, drugim propisima, ovom Odlukom i drugim mjerodavnim aktima Općine.

1. **PRODAJA ROBE NA ŠTANDOVIMA I KLUPAMA**  **IZVAN TRŽNICE NA MALO**

Članak 4.

Pod prodajom robe na štandovima i klupama izvan tržnice na malo u smislu ove Odluke podrazumijeva se prodaja poljoprivrednih proizvoda i sadnog materijala, voća i povrća, šumskih proizvoda (božićna drvca), cvijeća i cvjetnih aranžmana,svijeća, čestitaka, božićnog nakita, odjeće i obuće, bižuterije, suveniri, košaračko-pleterski proizvodi, proizvodi pletenja, drvena i kožna galanterija i slično, te drugih proizvoda koji se prema svojim svojstvima mogu prodavati na klupama i štandovima izvan prodavaonica odnosno ako je taj način prodaje dozvoljen posebnim propisima.

Prodaja robe na štandovima i klupama izvan tržnice na malo, može se obavljati, uz prethodno odobrenje Jedinstvenog upravnog odjela iz stavka 1.ovog članka može se vršiti na lokacijama:

* U naselju Štrigova: centralni trg u Štrigovi, uz crkvu sv. Marije Magdalene, kraj Doma kulture u Štrigovi
* U naselju Sveti Urban: uz kapelu Sveti Urban
* U naselju Stanetinec: uz kapelu Srca Marijina
* U naselju Prekopa: uz kapelu Majke Božje
* U naselju Robadje: uz Biciklističko-informacijski centar s vidikovcem
* U naselju Železna Gora: uz kapelu Uznesenja svetog Križa i uz kapelu Slamek
* Ostalim lokacijama uz posebno odobrenje Jedinstvenog upravnog odjela *(primjer groblje)*

Članak 5.

Prodaja namirnica i drugih prehrambenih proizvoda na štandovima i klupama može se obavljati samo ako su ispunjeni opći sanitarni, zdravstveni i drugi uvjeti određeni posebnim propisima.

Prodaja namirnica i drugih prehrambenih proizvoda te drugih osobnih predmeta opće uporabe podložnih kvarenju (kao što su sredstva za osobnu higijenu, njegu i uljepšavanje i sl.) dopuštena je samo ako je osigurana zaštita štandova i klupa od štetnih utjecaja okoliša (ispušni plinovi motornih vozila, prašina, djelovanje atmosferskih prilika i dr.), odnosno da je u slučaju kvarljivosti robe, osiguran uređaj za održavanje temperature robe.

Nije dozvoljena prodaja robe s tla, kao ni prodaja žive peradi, svježeg mesa, te prerađevina od svježeg mesa.

Članak 6.

Prodavaonice mogu prodavati i izlagati robu na klupama i policama ispred pročelja prodavaonice uz osiguranje nesmetanog pješačkog prolaza.

Prodavaonice prehrambenih proizvoda mogu na klupama i policama ispred pročelja prodavaonice izlagati i prodavati samo voće i povrće.

Za prodaju iz stavka 1. i 2. ovog članka potrebno je odobrenje Jedinstvenog upravnog odjela.

1. **PRODAJA ROBE PUTEM KIOSKA**

Članak 7.

Prodaja robe u kioscima može se vršiti na lokacijama i pod uvjetima u skladu s prostorno planskom dokumentacijom te posebnim uvjetima Jedinstvenog upravnog odjela.

1. **PRODAJA ROBE PUTEM PRODAJNIH AUTOMATA, POSEBNO UREĐENIH I OPREMLJENIH VOZILA, RASHLADNIH UREĐAJA I SLIČNO, POKRETNA PRODAJA**

Članak 8.

Prodaja iz posebno uređenih i opremljenih vozila, prodajni automati, rashladni uređaji i sl. za prodaju izvan prodavaonica mogu se postavljati na mjestima na javnoj površini, na nekretninama u vlasništvu Općine, na nekretninama u vlasništvu ustanova kojima je osnivač Općina.

Prodaja iz posebno uređenih i opremljenih vozila, putem prodajnih automata, rashladnih uređaja i sl. na mjestima određenim na način određen u prethodnom stavku može se vršiti samo na temelju odobrenja Jedinstvenog upravnog odjela u skladu s tehničkim i drugim uvjetima koji se odnose na prodajne objekte, opremu i sredstva u prodajnim objektima, ovisno o vrsti proizvoda.

Prodaja na zemljištu i u prostorima privatnih vlasnika koja imaju pristup s javno-prometne površine vrši se uz suglasnost vlasnika i Jedinstvenog upravnog odjela.

Članak 9.

Svakodnevna prodaja putem pokretnih trgovina, koja se obavlja putem pokretnog vozila, na području Općine mogu obavljati pravne i fizičke osobe registrirane za tu djelatnost i to na javnoj površini pogodnoj za zaustavljanje u naseljenim mjestima u kojima nema prodavaonica ili kioska.

Za obavljanje pokretne prodaje moraju biti ispunjeni minimalni tehnički i drugi uvjeti sukladno posebnim propisima.

Pokretna prodaja robe putem pokretnih prodavaonica može se obavljati samo na temelju odobrenja Jedinstvenog upravnog odjela.

Članak 10.

Pokretna prodaja može se obavljati svim danima u tjednu od 6:00 do 20:00 sati.

Prodaja robe putem pokretne prodaje može biti stalna ili povremena.

Stalnom pokretnom prodajom smatra se pokretna prodaja koja se obavlja svakodnevno ili u kontinuitetu u određenim dnevnim ili tjednim vremenskim razmacima.

Svako vozilo namijenjeno pokretnoj prodaji u smislu odredbi ovog članka smatra se izdvojenom poslovnom jedinicom i mora imati na vozilu jasno naznačen naziv i adresu tvrtke.

Članak 11.

Pokretna prodaja može se obavljati na mjestima javno - prometnih površina, u pravilu na parkiralištima, ugibalištima i proširenjima kao i na površinama koje imaju pristup s javno – prometnih površina kao što su dvorišta javnih i stambenih zgrada.

Pokretna prodaja ne može se vršiti na prometnicama, uređenim zelenim površinama i parkovima. Pokretna prodaja ne može se obavljati na udaljenosti manjoj od 300 m od mjesta čvrstog trgovačkog objekta.

Članak 12.

Pokretna prodaja mora se obavljati tako da ne ugrožava kretanje ljudi i sigurnost prometa i ne ometa mir u stambenim zonama.

Pokretna prodaja mora se obavljati unutar vozila kojim se obavlja pokretna prodaja.

1. **PRIGODNA PRODAJA**

Članak 13.

Prigodna prodaja robe s klupa, štandova, putem prodajnih automata i rashladnih uređaja može se obavljati za vrijeme sajmova, vjerskih, kulturnih, sportskih, turističkih i drugih manifestacija, koje se održavaju na području Općine Štrigova.

Prigodna prodaja robe može se obavljati na površinama koje se vode kao javne površine, na mjestima koje odredi vlasnik ili korisnik prostora, odnosno na zemljištu i u prostorima vlasnika ili korisnika istih koji imaju pristup s javno-prometne površine.

Prigodna se prodaja može vršiti na sljedećim lokacijama:

U svim naseljima Općine Štrigova uz turističke objekte, uz sakralne objekte, uz sportske objekte, uz školske objekte, uz vatrogasne objekte, društvene i lovačke domove.

Za prodaju iz stavka 1. i 2. ovog članka potrebno je ishoditi odobrenje Jedinstvenog upravnog odjela najmanje pet dana prije održavanja prodaje.

1. **IZGLED PRODAJNOG MJESTA**

Članak 14.

Vanjski izgled prodajnog objekta mora biti u skladu s lokalnim i ambijentalnim obilježjima, kao i s važećom prostorno-planskom dokumentacijom.

1. **OSTALE ODREDBE**

Članak 15.

Ako se radi o prodaji na površini koja je u vlasništvu Općine ili je javno dobro, izuzev prodaje iz članka 6. ove Odluke, osoba kojoj se izdaje odobrenje postaje obveznikom poreza na korištenje javne površine, u skladu s odredbama Odluke o porezima Općine Štrigova.

Odobrenje će se izdati nakon plaćanja pripadajućeg razrezanog poreza na javne površine.

 Za privremeno korištenje površine u svrhu humanitarnih i odgojno-obrazovnih akcija, te manifestacija kojima je pokrovitelj Općina, nema obveze plaćanja poreza na korištenje javne površine.

Članak 16.

Zahtjev za odobrenje mjesta (lokacije) za prodaju robe izvan prodavaonica podnosi se Jedinstvenom upravnom odjelu.

Podnositelj zahtjeva za izdavanje odobrenja u zahtjevu je dužan navesti :

* + osnovne podatke o podnositelju (naziv tvrtke, sjedište, OIB - za pravnu osobu, odnosno ime i prezime, adresu, OIB – za fizičku osobu),
	+ vrstu robe koju će prodavati i način na koji će je prodavati,
	+ potrebna površina i lokacija prodaje,
	+ vrijeme prodaje (broj dana i radno vrijeme prodaje),
	+ priložiti izjavu vlasnika odnosno posjednika zemljišta ili prostora o njegovoj suglasnosti za postavljanje štanda, klupe, kioska, automata i slično,
	+ dokaz da je podnositelj zahtjeva registriran kod nadležnog državnog tijela za obavljanje djelatnosti što se dokazuje izvatkom iz sudskog ili obrtnog registra ili upisnika poljoprivrednih gospodarstava,
	+ dokaz da je podnositelj zahtjeva vlasnik registriranog motornog vozila za pokretnu prodaju ili ima pravo na upotrebu tog vozila na osnovi sklopljenog ugovora o zakupu ili leasingu što se dokazuje prometnom dozvolom, ugovorom o zakupu ili leasingu,
	+ druge podatke koji bi bili važni za odlučivanje o zahtjevu.

Članak 17.

Na temelju zahtjeva iz članka 16. ove Odluke, Jedinstveni upravni odjel donosi rješenje o odobrenju obavljanja prodaje robe na području Općine Štrigova, koje sadrži:

* + osnovne podatke o pravnoj odnosno fizičkoj osobi kojoj se odobrava obavljanje prodaje robe,
	+ vrstu robe koja je predmet prodaje,
	+ mjesto prodaje,
	+ vrijeme prodaje (broj dana i radno vrijeme tijekom dana),
	+ registracijska oznaka vozila kojim se obavlja pokretna prodaja,
	+ iznos naknade i drugo.

Odobrenja iz ove Odluke neće se izdati ako podnositelj zahtjeva ima nepodmirenih obveza prema Općini Štrigova po bilo kojoj osnovi.

1. **NADZOR I PREKRŠAJNE ODREDBE**

Članak 18.

Osoba kojoj je izdano odobrenje u skladu s odredbama ove Odluke dužna se pridržavati odredaba Odluke o komunalnom redu, te posebnih propisa koji uređuju djelatnost trgovine.

 Nadzor nad provedbom ove Odluke obavlja komunalni redar.

U provođenju nadzora nad ovom Odlukom komunalni redar ima ovlasti propisane Zakonom o komunalnom gospodarstvu.

Inspekcijski nadzor nad provedbom ove Odluke provodi Državni inspektorat sukladno ovlaštenjima utvrđenim posebnim zakonima.

Članak 19.

Ako se nadzorom utvrdi da se osoba kojoj je dano odobrenje ne pridržava odredaba ove Odluke te uvjeta utvrđenih u rješenju o odobrenju obavljanja prodaje robe izvan prodavaonica, Jedinstveni upravni odjel može donijeti rješenje o ukidanju danog odobrenja.

Članak 20.

Ako prodaje robu bez odobrenja ili protivno dobivenom odobrenju iz ove Odluke, novčanom kaznom:

* + u iznosu od 70,00 EUR kaznit će se za prekršaj fizičku osobu,
	+ u iznosu od 135,00 EUR kaznit će se za prekršaj fizičku osobu obrtnika ili fizičku osobu koja obavlja drugu samostalnu djelatnost, a prekršaj je počinjen u vezi obavljanja njezina obrta ili druge samostalne djelatnosti,
	+ u iznosu od 135,00 EUR kuna kaznit će se za prekršaj pravnu osobu.

Ako se robu prodaje bez odobrenja ili protivno dobivenom odobrenju iz ove Odluke, za prekršaj će se kazniti i vlasnik nekretnine s koje se roba prodaje, a koji nije prodavatelj robe, i to:

* + novčanom kaznom u iznosu od 70,00 EUR fizička osoba,
	+ novčanom kaznom u iznosu od 135,00 HRK pravna osoba.
1. **PRIJELAZNE I ZAVRŠNE ODREDBE**

Članak 21.

Stupanjem na snagu ove Odluke prestaje važiti Odluka o prodaji robe izvan prodavaonica na području Općine Štrigova („Službeni glasnik Međimurske županije“, broj 19/14.).

Članak 22.

Porez odnosno naknada za korištenje javnih površina plaćaju se sukladno općinskim odlukama kojima se regulira plaćanje poreza i naknada za korištenje javnih površina.

Članak 21.

Ova Odluka objavit će se u „Službenom glasniku Međimurske županije” i stupa na snagu osmog dana od dana objave.

OPĆINSKO VIJEĆE OPĆINE ŠTRIGOVA

KLASA: 330-01/23-01/1

URBROJ: 2109-18-03-23/01

Štrigova 19. prosinaca 2023.

 PREDSJEDNIK

 Općinskog vijeća

 Ivan Frlin